**Dôvodová správa**

**Všeobecná časť**

Návrh zákona, ktorým sa dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov predkladá Ministerstvo zdravotníctva Slovenskej republiky ako iniciatívny návrh.

Cieľom návrhu zákona je riešenie financovania zdravotnej starostlivosti zo systému verejného zdravotného poistenia. Návrh zákona zavádza sadzbu za poistencov štátu vo výške 4,73%, čo predstavuje v nominálnom vyjadrení zvýšenie platby štátu v r. 2017 o sumu 50 498 703 eur za predpokladu účinnosti zákona od 1. novembra 2017.

Dôvody zvýšenia sadzby poistného na obdobie od účinnosti zákona do konca roka 2017 sú nasledovné:

dofinancovanie sektora s cieľom zastaviť rast zadlžovania poskytovateľov zdravotnej starostlivosti,

financovanie mimoriadnych nárokov poskytovateľov zdravotnej starostlivosti z titulu zmeny legislatívneho prostredia (zákonné mzdové nároky lekárov a sestier).

Kritickým faktom momentálnej situácie je výpadok príjmov zdravotných poisťovní z poistného plateného štátom oproti roku 2016. Pre zabezpečovanie uhrádzania zdravotnej starostlivosti v potrebnom rozsahu je potrebné zo strany štátu tento výpadok príjmov doplniť tak, aby boli zabezpečené práva občanov, vyplývajúce z čl. 40 Ústavy SR. Úroveň skutočnej potreby financovania rezortu je vidno predovšetkým na raste dlhu zdravotníckych zariadení – tento rast dlhu reprezentuje skutočnosť, že výdavky zdravotných poisťovní sú (z dôvodu nepostačujúcich príjmov) rozpočtované na nižšej úrovni, ako je skutočná potreba. Riešením situácie je kombinácia úspor na úrovni jednotlivých nemocníc spolu s ich dofinancovaním.

Výdavky verejného zdravotného poistenia sa predpokladajú vo výške 4,7 mld. eur, čo predpokladá dofinancovanie systému na úrovni 150 mil. eur (odhad Ministerstva zdravotníctva SR), avšak po dohode s Ministerstvom financií SR sa nateraz navrhuje suma 50 mil. eur, nakoľko sa predpokladá priaznivý vývoj príjmov od ekonomicky aktívnych osôb. Po zohľadnení prognózy Inštitútu finančnej politiky o príjmoch od ekonomicky aktívnych osôb v septembri 2017 sa bude suma dofinancovania (celkový objem výdavkov a odhad príjmov) korigovať podľa aktuálneho vývoja výdavkov a príjmov verejného zdravotného poistenia.

Návrh zákona má negatívny vplyv na rozpočet verejnej správy, má pozitívny vplyv na podnikateľské prostredie, nemá sociálne vplyvy, nemá vplyv na životné prostredie ani na informatizáciu spoločnosti a nemá vplyv na služby verejnej správy pre občana.

Návrh zákona nebol predmetom predbežného pripomienkového konania v súlade s Jednotnou metodikou na posudzovanie vybraných vplyvov. Návrh zákona nebol predmetom medzirezortného pripomienkového konania z dôvodu naliehavosti v termíne  a z dôvodu, že v súčasnosti stanovená sadzba poistného za poistencov štátu na úrovni 3,78% spolu s platbami od ekonomicky aktívnych osôb nepostačuje na zabezpečenie potrebných finančných zdrojov pre poskytovateľov zdravotnej starostlivosti a bez realizácie zmeny vo výške platby poistného za poistencov štátu hrozí, že nedostatok finančných prostriedkov na zdravotnú starostlivosť ovplyvní jej poskytovanie pre občanov Slovenskej republiky a poistencov verejného zdravotného poistenia podľa čl. 40 Ústavy Slovenskej republiky.

Návrh zákona bol dňa 28. júna 2017 schválený vládou Slovenskej republiky.

Nadobudnutie účinnosti sa navrhuje vzhľadom na predpokladanú dĺžku legislatívneho procesu.

Návrh zákona nie je predmetom vnútrokomunitárneho pripomienkového konania.

Predkladaný návrh zákona je v súlade s Ústavou Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, zákonmi Slovenskej republiky a právom Európskej únie, ako aj s nálezmi Ústavného súdu Slovenskej republiky.